[{"text_idx": "#000000", "text": "La nova versio de la pos\u0302telefona aplikaj\u0302o Amikumu ebligas afis\u0302adon de mesag\u0302oj videblaj al la cent plej proksimaj parolantoj de elektita lingvo. Tio estas la unua pas\u0302o en evoluo, kiu celas ke Amikumu ig\u0302u novspeca socia reto."}, {"text_idx": "#000001", "text": "\u201cLa fluo\u201d estas nova panelo en Amikumu. Tie eblas vidi mesag\u0302ojn de la plej proksimaj samlingvanoj."}, {"text_idx": "#000002", "text": "La pos\u0302telefona aplikaj\u0302o Amikumu estis lanc\u0302ita antau\u0306 malpli ol unu jaro, kaj g\u0302i rapide ig\u0302is populara inter retumemaj esperantistoj, kiuj volas trovi proksimajn samlingvanojn."}, {"text_idx": "#000003", "text": "Post la apero de alilingvaj versioj ankau\u0306 neesperantistaj lingvemuloj ekuzis g\u0302in. G\u0302i estis prezentita en arang\u0302oj por poliglotoj, kaj nun la angla jam estas la plej parolata lingvo inter Amikumanoj."}, {"text_idx": "#000004", "text": "Se ne kalkuli la denaskulojn, Esperanto lau\u0306 la statistiko de Amikumu dau\u0306re restas la plej populara lingvo: la angla havas proksimume 5.200 negepatralingvajn parolantojn en Amikumu, dum Esperanto havas preskau\u0306 7.700. Tamen pli ol duono de la Esperanto-parolantoj en Amikumu taksas sin komencantoj."}, {"text_idx": "#000005", "text": "La nova versio de Amikumu, kiu j\u0302us aperis por Android-telefonoj, kaj baldau\u0306 aperos por iPhone, enkondukas gravan plibonigon. Pli frue eblis per Amikumu trovi proksimajn parolantojn de dezirataj lingvoj kaj rekte komuniki kun ili, sed nun eblas krome afis\u0302i mesag\u0302ojn, kiuj ig\u0302as videblaj al la cent plej proksimaj parolantoj de elektita lingvo."}, {"text_idx": "#000006", "text": "La suma kvanto de uzantoj de Amikumu nun estas iom pli ol 10.000. Tio signifas, ke multaj el la cent plej proksimaj aktivaj parolantoj de Esperanto nun povas trovig\u0302i ec\u0302 sur la alia flanko de la terglobo."}, {"text_idx": "#000007", "text": "Tamen, se la kvanto de uzantoj kreskos, la mesag\u0302oj en la \u201cfluo\u201d ne plu atingos la tutan terglobon. Jam nun ekzemple dum grandaj Esperanto-arang\u0302oj, kie trovig\u0302as multaj uzantoj de Amikumu, mesag\u0302oj supozeble c\u0302efe atingos homojn en la kongresurbo kaj g\u0302ia proksimeco. Tiel eblos ekzemple anonci pri okazaj\u0302oj au\u0306 interkonsenti pri grupa renkontig\u0302o."}, {"text_idx": "#000008", "text": "La \u201cfluo\u201d estas unua el pluraj novaj ecoj de Amikumu, kiuj igos g\u0302in pli simila al sociaj aplikaj\u0302oj. G\u0302i tamen ne strebas konkurenci ekzemple kun Facebook au\u0306 Twitter, sed proponos ion tute novan, diras Richard Delamore, la c\u0302efa afergvida oficisto de Amikumu:"}, {"text_idx": "#000009", "text": "\u2013 Neniu alia socia apo funkcias surbaze de proksimeco kaj lingvo. La kerno de Amikumu estas lingvoj kaj proksimeco. Poste, oni povas trovi iun ajn surbaze de intereso, lingvo kaj proksimeco. Necesos pli ol ses monatoj por ebligi c\u0302iujn sociajn funkciojn, sed c\u0302iumonate, ni intencas publikigi novan funkcion por plibonigi la sperton por niaj uzantoj. La fluo estas la unua s\u0302tupo tiudirekte."}, {"text_idx": "#000011", "text": "\u2013 Komentado. Multaj volas la eblon facile prikomenti la afis\u0302on de aliaj."}, {"text_idx": "#000012", "text": "Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)Click to share on Mastodon(Malfermig\u0302as en nova fenestro)"}, {"text_idx": "#000013", "text": "Nekredeble! Cxu kredi aux ne?... \u201cG\u0302i estis prezentita en arang\u0302oj por poliglotoj, kaj nun la angla jam estas la plej parolata lingvo inter Amikumanoj.\u201d\nIniciato de esperantemuloj kaj jam la angla regas gxin. Kion diri?"}, {"text_idx": "#000014", "text": "Nu, Amikumu estas ankau (chu eble ech chefe?) apo por poliglotoj. Do ne estas mirige, se en ghi regus la angla, kiel tiu chi miascie ja iel regas en iliaj renkontighoj:"}, {"text_idx": "#000015", "text": "Verdire, mi ne miras. Siatempe en Rusio oni organizadis komercajn lingvajn kursejojn kie inter aliaj estis instruita E-to. Post kelka tempo ordinare restis nure la angla \u2014 mang\u0302i ja necesas c\u0302iutage ;-(\nTio estas siaspeca simptomo \u2013 E-to estas, ho ve, nekomerca afero. Kiel impliki E-to+komerco (au\u0306 integri la lingvon en ekonomikon) \u2014 ?"}, {"text_idx": "#000016", "text": "Bonvolu demandi al Szilvasi Lazslo...?"}, {"text_idx": "#000017", "text": "Nu, Amikumu subtenas pli ol 7000 lingvojn. Iutage ankau\u0306 la hispana estos pli populara en Amikumu ol Esperanto... eblas vidi la plenan lingvan statistikon de Amikumu c\u0302e "}, {"text_idx": "#000018", "text": "Mi g\u0302ojas, ke la neesperantista publiko jam komprenis nian servon kaj uzadas g\u0302in. C\u0302iuj, kiuj alig\u0302as krome vidas, ke estas esperantistoj apude. Tio estas pruvo, ke Esperanto en la moderna mondo vivas, kiun multaj homoj dau\u0306re ne kredas! Krome, Esperanto memkompreneble ankorau\u0306 estas la laborlingvo de nia teamo. Tio validas ec\u0302 kelkfoje en niaj eksteraj rilatoj: nia tuta negocado okazis en Esperanto pri sponsorado kun Langfest (la plej granda poliglota evento en Nordameriko)!"}, {"text_idx": "#000019", "text": "Kun intereso kaj simpatio mi sekvas la sorton de Amikumu. Tamen mi klare sentis ioman malkomforton, kiam en la iam tute familiara esperanta dometo \u201cAmikumu\u201d enlog\u0302ig\u0302is aliaj homoj, kiuj ne apartenas al nia \u201crondo familia\u201d."}, {"text_idx": "#000021", "text": "Mi ja scias, kial e-istoj tiom klopodas pri ne-esperantistoj \u2014 pro bonaj kaj validaj kialoj. Tamen mi fojfoje s\u0302atus, se ni ankau\u0306 foje iom pli klopodus pri la jam ekzistantaj e-parolantoj."}, {"text_idx": "#000025", "text": "Sed ial mi ne kredas ke Amikumu estos parto de la solvo. Nur la paso de tempo montros tion."}, {"text_idx": "#000028", "text": "Licxjo, vi bone flaris. Lau\u0306 la jar(dek)oj UEA \u201cinvestis\u201d en \u201cbonaj\u201d projektoj, au\u0306 pruntedonis al tiaj projektoj grandajn sumojn, kiujn g\u0302i neniam rericevis, kaj kiuj, fine, transformig\u0302is en perdojn. Neniu surprizig\u0302u se ankau\u0306 c\u0302i-foje UEA donacis 10000 EUR al privata entrepreno, dum g\u0302i plendas pri manko de mono."}, {"text_idx": "#000030", "text": "\u201cMi estas dumviva membro, kaj mi legas en Interreto pri la investo, flanke de UEA, al la aplikaj\u0302o \u2018Amikumu\u2019, en la sumo de 10 000 eu\u0306roj."}, {"text_idx": "#000031", "text": "Mi scivolas, kiaj estas la leg\u0302aj arang\u0302oj pri tiu c\u0302i \u2018investo\u2019? Kiom da akcioj nun posedas UEA, kontrau\u0306 la investo? Se \u2018Amikumu\u2019 iam sukcesos, kiom ili finfine repagos al la asocio?\u201d"}, {"text_idx": "#000033", "text": "\u201ctemas pri investo en akcioj. Same kiel c\u0302e aliaj akcioj oni povas gajni au\u0306 perdi kaj tio signifas:\n0 EUR en plej malbona kazo"}, {"text_idx": "#000035", "text": "\u201cBedau\u0306rinde mi ne havas tempon por respondi al la koncernaj demandoj."}, {"text_idx": "#000036", "text": "\u201cC\u0302u? Tio efektive estas tre baza, kerna demando. Kiu do c\u0302e UEA havas la tempon respondi al demando de dumviva membro? (Mi pretas fari la demandon plene publika, se neniu c\u0302e UEA povas doni la informon). \u201d"}, {"text_idx": "#000037", "text": "\u201cKompreneble vi povas fari la demandon plene publike. Tio tamen ne s\u0302ang\u0302as la situacion.\na) C\u0302e akcio, kiu ne estas ac\u0302etebla c\u0302e la borso la valoro ne estas difinita\nb) La kvanto da akcioj estas tute malgrava."}, {"text_idx": "#000038", "text": "Do. Jen. Mi starigas la aferon publike (almenau\u0306 c\u0302i tie)."}, {"text_idx": "#000039", "text": "Kiu c\u0302e UEA \u201chavas tempon\u201d por respondi tian demandon?"}, {"text_idx": "#000043", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]